

**H O T Ă R Â R E**

**privind introducerea unor restricţii de circulație pe drumul judeţean**

**DJ 103V, sectorul de drum km 0+000 (intersecţia cu DJ 107P) –**

**km 16+570 (intersecţia cu DJ 107L)**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 241 din 9.12.2022 privind introducerea unor restricţii de circulație pe drumul judeţean DJ 103V, sectorul de drum km 0+000 (intersecţia cu DJ 107P) – km 16+570 (intersecţia cu DJ 107L), propus de domnul Alin Tișe-Președinte al Consiliului Județean Cluj, însoţit de Referatul de aprobare cu nr. 48855/5.12.2022; Raportul compartimentului de resort din cadrul aparatului de specialitate al Consiliului Judeţean Cluj cu nr. 48855/8.12.2022 şi de Avizul cu nr. 48855/2022 din 25.01.2023 adoptat de Comisia de specialitate nr. 1, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Ţinând cont de:

* Avizul Inspectoratului Județean de Poliție Cluj nr. 806.647/12.10.2022;
* Procedură derulată în conformitate cu dispoziţiile Legii nr. 52/2003 privind transparenţa decizională în administraţia publică, republicată;

Luând în considerare prevederile art. 123 – 140 și ale art. 142 - 156 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020, republicată;

În conformitate cu prevederile:

* art. 173 alin (1) lit. c) și d) și alin. (5) lit. l) și ale art. 182 alin (2) din Ordonanța de urgență nr. 57/2019 privind Codul administrativ, cu modificările şi completările ulterioare;
* art. 44 alin. (2) din Ordonanţa Guvernului nr. 43/1997 privind regimul drumurilor, republicată, cu modificările şi completările ulterioare;
* art. 5 alin. (7) din Ordonanța de urgență a Guvernului nr. 195/2002 privind circulația pe drumurile publice, republicată, cu modificările și completările ulterioare;
* Ordinului comun al Ministrului de Interne și al Ministrului Transporturilor nr. 1112/411/2000 pentru aprobarea Normelor metodologice privind condiţiile de închidere a circulaţiei şi de instituire a restricțiilor de circulaţie în vederea executării de lucrări în zona drumului public şi/sau pentru protejarea drumului;

În temeiul competenţelor stabilite prin art. 182 alin. (1) şi art. 196 alin. (1) lit. a) din Ordonanța de Urgență a Guvernului nr. 57/2019 privind Codul administrativ, cu modificările şi completările ulterioare:

**hotărăşte:**

**Art. 1.** Se aprobă introducerea unor restricţii de circulație pe drumul judeţean DJ 103V, sectorul de drum km 0+000 (intersecţia cu DJ 107P) – km 16+570 (intersecţia cu DJ 107L), în perioada cuprinsă între data aducerii la cunoștință publică a prezentei hotărâri și data de 31 decembrie 2025, după cum urmează:

a) restricţie de tonaj pentru autovehiculele cu masa totală maxim autorizată mai mare de 20 tone cu excepţia: transporturilor de persoane; transporturilor de animale vii și de produse perisabile de origine animală și vegetală; vehiculor care participă la intervenții în caz de forță majoră; transporturilor funerare; transporturilor poștale; transporturilor de echipamente de prim ajutor; transporturilor pentru distribuire de carburanți; transporturilor de mărfuri sub temperatură controlată; transporturilor pentru tractări vehicule avariate; transporturilor pentru distribuirea de apă și hrană în zonele calamitate; transporturilor cu vehicule specializate destinate prin construcție salubrizării, şi/sau activităţi de întreţinere drumuri judeţene; transporturilor de apă îmbuteliată; transporturilor de produse provenite din exploatări agricole; transporturilor de marfă şi / sau produse efectuate de / pentru persoanele juridice care au sediul social şi/sau punct de lucru ȋn localitatea care se află pe sectorul de drum supus restricţiilor temporare de circulaţie; transporturilor de materiale de construcții aferente construcțiilor unor obiective civile, industriale, de interes public sau privat destinate persoanelor fizice, juridice şi entităților publice de pe raza localităţilor Someşu Rece, Stolna şi Vălişoara; transporturilor militare implicate în exerciții multinaționale.

**Art. 2.** În perioada de instituire a restricției precizate la art. 1, autovehiculele cu masa maximă autorizată ce depăşeste 20 de tone pot folosi ruta ocolitoare, astfel:

a) pentru sectorul de drum DJ 103V km 0+000 (intersecţia cu DJ 107P) – km 9+480 (intersecţia cu DJ 107M) ruta ocolitoare va fi: DJ 107P (intersecţia cu DJ 103V) – DN1 – DJ 107M;

b) pentru sectorul de drum DJ 103V km km 9+480 (intersecţia cu DJ 107M) – km 16+570 (intersecţia cu DJ 107L) ruta ocolitoare va fi: DJ 107M (între intersecţia cu DJ 103V şi intersecţia cu DJ 107L) – DJ 107L (până la intersecţia cu DJ 103V).

**Art. 3**. Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcţia de Administrare a Domeniului Public și Privat al Județului Cluj.

**Art. 4.** Prezenta hotărâre se comunică Direcţiei de Administrare a Domeniului Public şi Privat al Judeţului Cluj, precum şi Prefectului Judeţului Cluj, şi se aduce la cunoştinţă publică prin afişare la sediul Consiliului Judeţean Cluj şi pe pagina de internet „www.cjcluj.ro".

 **Contrasemnează:**

 **PREŞEDINTE,**  **SECRETAR GENERAL AL JUDEŢULUI,**

 **Alin Tișe Simona Gaci**

**Nr. 4 din 31 ianuarie 2023**

*Prezenta hotărâre a fost adoptată cu 34 voturi “pentru”, iar trei membri ai Consiliului județean nu au votat, fiind astfel respectate prevederile legale privind majoritatea de voturi necesară.*